KIRJALLINEN KYSYMYS E-1284/01 esittäjä(t): Theresa Villiers (PPE-DE) komissiolle. Välitön EU:n vero.



Virallinen lehti nro 364 E , 20/12/2001 s. 0073 - 0074



KIRJALLINEN KYSYMYS E-1284/01 esittäjä(t): Theresa Villiers (PPE-DE) komissiolle (3. toukokuuta 2001) Aihe: Välitön EU:n vero Belgian pääministeri Guy Verhofstadt vaati äskettäin, että kaikilta kansalaisilta kannettaisiin välitöntä EU-veroa. Ajatuksen kannalla on myös Belgian valtiovarainministeri Didier Reynders, joka totesi Belgian isännöimässä veroseminaarissa 26. maaliskuuta 2001, että Verhofstadtilla olisi tilaisuus ottaa asia esille Laekenissa joulukuussa järjestettävässä neuvoston kokouksessa. Talousarviosta vastaava komissio jäsen Michaele Schreyer kertoi maaliskuussa tanskalaiselle Politiken-sanomalehdelle pitävänsä ajatusta hyvänä ja arveli, että vero saisi EU:n poliitikot toimimaan vastuullisemmin suhteessa kansalaisiin. Hän ehdotti, että vero voisi olla muodoltaan toisessa maassa olevien sijoitusten tuottamiin korkoihin kohdistuva vero tai EU:n hiilidioksidivero ja lisäsi, että myös puheenjohtaja Prodi oli kiinnostunut ajatuksesta. 1. Voiko komissio kertoa, onko sillä suunnitelmia tällaisen veron kantamiseksi EU:n kansalaisilta edellä kuvatulla tai jollain muulla tavalla? 2. Voiko komissio kertoa, onko se keskustellut asiasta sisäisissä kokouksissaan tai Belgian hallituksen jäsenten kanssa? 3. Onko komissio talousarviosta vastaavan komission kanssa samaa mieltä siitä, että tällainen vero lisäisi poliitikkojen vastuullisuutta suhteessa kansalaisiin? 4. Minkä kannan komissio omaksuu valmisteltaessa Laekenissa joulukuussa pidettävää kokousta, jonka esityslistalla välitön EU-vero saattaa olla? Michaele Schreyerin komission puolesta antama vastaus (31. heinäkuuta 2001) Agenda 2000:n puitteissa käytyjen keskustelujen jälkeen neuvosto teki 29. syyskuuta 2000 uuden päätöksen Euroopan yhteisöjen omien varojen järjestelmästä (2000/597/EY, Euratom). Päätös tulee voimaan heti kun kansalliset parlamentit ovat sen ratifioineet. Päätöksen 9 artiklassa määrätään, että komissio tarkastelee ennen 1. tammikuuta 2006 yleisesti omien varojen järjestelmää ja tekee tarvittaessa siihen liittyvät aiheelliset ehdotukset kaikkien asiaankuuluvien tekijöiden pohjalta. Eräs tällainen tekijä on mahdollisuus muuttaa omien varojen rakennetta luomalla uusi omien varojen laji. Päätökseen liitetyssä lausunnossa komissio sitoutui parlamentin pyynnöstä esittelemään tarkastelun tulokset ennen vuoden 2004 loppua. Tavoitteena voisi olla Euroopan unionin talousarvion nykyisen rahoitusjärjestelmän korvaaminen yhdellä tai useammalla eurooppalaisella verolla lisäämättä kuitenkaan veronmaksajien verotaakkaa. Komissio ottaakin myönteisesti vastaan kaikki jäsenvaltioiden tekemät ehdotukset, jotka voisivat edistää näistä kysymyksistä käytävää keskustelua. Esimerkkinä voidaan mainita Belgian pääministerin esittämät huomiot Laekenissa pidettävän Eurooppa-neuvoston kokouksesta, johon arvoisa parlamentinjäsen viittaa. Parlamentti esitti samantapaisen näkemyksen 5. heinäkuuta 2001 antamassaan päätöslauselmassa omien varojen tilanteesta Euroopan unionissa vuonna 2001. Komissio ei ole tässä vaiheessa tehnyt muodollisia esityksiä. Asiaa koskevia näkemyksiä ja tietoja voidaan vaihtaa komission ja neuvoston puheenjohtajamaana toimivan jäsenvaltion viranomaisten välisten tavanomaisten yhteyksien kautta.